Oliens migration
Formål: At opnå viden om oliens migration.
Materialer: Glas, sand, vand og madolie.

Fremgangsmåde
1. Hæld ca. 1 cm olie i et glas.
2. Hæld dernæst sand oveni, så olien bliver dækket og der er et ”rent” sandlag.
3. Afslutningsvis hældes forsigtigt 2-3 cm vand i glasset.
4. Lad glasset med olien, sandet og vandet stå ca. 20-30 min.
5. Hvad sker der/er der sket?

Oliens migration
Når kulbrinter er dannet i en kildebjergart1 vil en naturlig strømning, der kaldes migration, begynde, hvis trykket er højt nok. Dette skyldes, at olie og gas er lettere end det vand, der er i porerne. Olie og gas søger derfor opad. Strømningen kan foregå i porer, i sprækker og langs forkastninger i de forskellige lag i undergrunden.
Hvis kulbrinterne ved migrationen når en reservoirbjergart2 med et segl / fælde, kan olien og gassen samles. 
Et segl/fælde er et overliggende tæt lag som f.eks. salt eller skifer, som olien og gassen ikke kan passere igennem.

1 Kildebjergart: En kildebjergart er en bjergart, der indeholder så meget organisk materiale, at det under de rette temperatur- og trykforhold kan omdannes til kulbrinter, dvs. olie og gas.

2 Reservoirbjergart: En reservoirbjergart er en porøs bjergart, som indeholder vand, olie eller gas (fluider) i hulrummene mellem mineralkornene, dvs. i porerne. Porøsitet angiver, hvor mange porer og dermed hvor meget plads der er til fluiderne i bjergarten.
Poresystemets gennemtrængelighed, også kaldet permeabiliteten, angiver, hvor let fluiderne kan passere gennem bjergarten.

